Príloha č. 1									A/2014/08522
„Osvetlenie Dómu sv. Alžbety v Košiciach“ – projektová dokumentácia

Špecifikácia predmetu zákazky 
 
Dóm sv. Alžbety je evidovaný ako národná kultúrna pamiatka (ďalej NKP) a spolu s Kaplnkou sv. Michala a Urbanovou vežou vytvárajú vzácny stredoveký areál na Hlavnej ulici v Košiciach. Hlavná os kostola prísne sleduje záväznú orientáciu hlavného vstupného portálu na západ a orientáciu svätyne na východnú stranu. Os Hlavnej ulice v orientácii sever-juh je tak prerušená mohutnou stavbou kostola, dobre vnímateľnou z Hlavnej ulice, ale aj z Alžbetinej a Mlynskej ulice, ktoré s Hlavnou ulicou vytvárajú centrálny tzv. Zlatý uličný kríž. 
Samotný kostol je z architektonického hľadiska ukážkou vrcholnej gotiky Vizuálnou exteriérovou vzácnosťou chrámu je celé opláštenie a zvlášť tri vstupné portály: západný, severný a južný. Severný portál je orientovaný do otvorenej plochy námestia medzi stredovým parkom, Urbanovou vežou a Dómom sv. Alžbety a z hľadiska umelecko-historických a architektonických hodnôt sa radí do popredia k ostatným vstupom. Dostavaná severná veža je výškovou dominantou chrámu aj jadra mesta. Slohová autenticita gotickej architektúry je zaujímavá v celku objemovej skladby, ako aj v jednotlivých detailoch architektonických a sochárskych prvkov a skulptúr.
1. Požiadavky na vypracovanie projektovej dokumentácie
1.1. Projektová dokumentácia bude vypracovaná v zmysle platných legislatívnych predpisov a     platných technických noriem osobou s príslušnou odbornou spôsobilosťou (v zmysle zákona č. 49/2002 Z. z. o ochrane pamiatkového fondu v znení neskorších predpisov a zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov). 
1.2. Záujemcom sa odporúča vykonať prehliadku objektu a jeho okolia, aby si sami overili a získali potrebné informácie, ktoré sú nevyhnutné na prípravu a spracovanie  ponuky. Výdavky spojené s prehliadkou idú na ťarchu záujemcu. Kontaktná osoba:  MMK referát dopravy - Ing. Juraj Cichanský, č. tel.: 055 6419 714, 0918 937 323, e-mail: cichansky@kosice.sk, p. Emil Veles, č. tel.: 055 6419 249, e-mail: emil.veles@kosice.sk.
1.3. Obsah a rozsah projektovej dokumentácie bude v súlade so zákonom č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, vyhláškou č. 453/2000 Z. z., ktorou sa vykonávajú niektoré ustanovenia stavebného zákona (primerane k predmetu  zákazky) a touto prílohou. Projektová dokumentácia bude vyhotovená v súlade s predloženým svetelným návrhom. V projektovej dokumentácii je potrebné vytvoriť detailnú mapu jasov na objekte. Súčasťou dodania projektovej dokumentácie je aj jej odsúhlasenie dotknutými orgánmi/organizáciami (MMK referát Útvar hlavného architekta, Krajský pamiatkový úrad (ďalej KPÚ) - záväzné stanovisko;  s KPÚ je potrebné v súlade s § 32 ods. 9 zákona č. 49/2002 Z. z. o ochrane pamiatkového fondu v znení neskorších predpisov prerokovať projektovú dokumentáciu aj v priebehu jej spracovania (rozpracovanosti), Rímskokatolícka cirkev, Farnosť sv. Alžbety Košice - Staré mesto, a.i.) so zapracovaním ich požiadaviek/pripomienok, vyhotovenie výkazu výmer a rozpočtovej dokumentácie (so všeobecným popisom  použitého výrobku na základe jeho technických parametrov, v prípade ak to nie je možné, umožniť použitie ekvivalentného výrobku).  
1.4. Pri návrhu riešenia rešpektovať požiadavky uvedené v tejto prílohe, v „Podkladoch k technickému riešeniu iluminácie Dómu sv. Alžbety v Košiciach“; spracovateľ Prof. Ing. Alfonz Smola, PhD a podmienky uvedené v rozhodnutí Krajského pamiatkového úradu Košice zn. KPUKE-2014/3-03/678/TM,JJ zo dňa 09.01.2014 (s prerokovaním každej zmeny oproti rozhodnutiu). 
1.5. Požadovaný počet vyhotovení PD: 6 x v tlačenej podobe, 2 x na CD nosiči vo formáte .DGN, výkaz výmer a rozpočtová dokumentácia v programe excel.

2. Podklady k technickému riešeniu osvetlenia (iluminácie)
2.1. Osvetlenie (iluminácia) Dómu bude riešené s použitím najmodernejších technológií iluminácie a ovládacích prvkov (riadenie digitálnym signálovým procesorovým systémom špeciálne navrhnutým pre ovládanie audiovizuálnych zariadení v architektonických alebo zábavných aplikáciách.
2.2. Dóm sv. Alžbety v Košiciach (ďalej len „Dóm“), vzhľadom na chromatickosť objektu bude pri bežnej prevádzke osvetlený teplobielou farbou svetla s teplotou chromatickosti 3000 až 3500 K. 
2.3. Novonavrhované osvetlenie musí však umožniť režim farebného osvetlenia s možnosťou plynulej regulácie farby svetla a s možnosťou zmeny farby svetla na zvukové podnety. 
2.4. Preferuje sa osvetlenie LED svietidlami. Je nevyhnutné kvalitne osvetliť aj strechy Dómu. 
2.5. Umiestnenie svietidiel:
•	Preferované bude umiestnenie svietidiel na existujúce stožiare vo vlastníctve Mesta Košice. V prípade potreby je možné zvýšiť ich výšku, prípadne postaviť ďalšie osvetľovacie stožiare v okolí Dómu.
Svietidlá, umiestnené na jestvujúcich stĺpoch a stožiaroch verejného osvetlenia, nachádzajúcich sa na verejnom priestranstve, ktoré sú vo vlastníctve Mesta Košice, nebudú mať rozvody ťahané vzdušne, ich veľkosť a farebnosť bude prispôsobená tak, aby cez deň neboli pohľadovo rušivé. 
•	Citlivo zvážiť umiestnenie svietidiel v dlažbe v okolí kostola. Prednostne využiť súčasné miesta nefunkčných svietidiel osadených v dlažbe.
•	Pokiaľ je to možné vyhnúť sa umiestneniu svietidiel na telese Dómu. Ak to bude nevyhnutné, umiestniť rozmerovo malé svietidlá na galérie. Ak sa to nebude dať riešiť protismerovým osvetlením, osvetlenie strechy možno zabezpečiť čo najtenšími lineárnymi svietidlami ukrytými za zábradlie okolo strechy.
Svietidlá a rozvody na architektúre kostola umiestniť tak, aby nebránili údržbe a základnej ochrane NKP, aby pri pohľadoch z verejného priestranstava neboli vnímateľné, a aby ich kotvením nedošlo k poškodeniu kamennej architektúry, strešných krytín (keramické škridle a medený plech), aby nedošlo k poškodeniu oloveného oplechovania žľabov ochodzí okolo strechy na úrovniach 122,0 m nad terénom (galéria strechy hlavnej a priečnej lode) a + 11,0 m (galérie bočných lodí  a kaplniek), a aby osadenie svietidiel a rozvodov nebránilo pohybu osôb v uvedených žľaboch, aby sa na miestach kotvenia nemohli zachytávať naviate nečistoty a sneh, ani vytvárať miesta pre hniezdenie. Kotvenie akýchkoľvek rozvodov a svietidiel musí byť hmoždinkami v škárach medzi jednotlivými kamennými prvkami fasády, z nehrdzavejúcich materiálov, veľkosťou prispôsobených šírke škáry, a každé miesto musí byť vopred preukazne prerokované s kvalifikovaným reštaurátorom so špecializáciou na reštaurovanie kameňa a omietok. Nie je prípustné vŕtať a umiestňovať hmoždinky či akékoľvek iné kotvy mimo škár do pohľadovej plochy kamennej architektúry. Rozvody na kostole môžu byť umiestnené len na miestach, ktoré nie sú vnímateľné z verejného priestranstva – napríklad za parapetom zábradlia galérie, nesmú však brániť pohybu osôb na galérii. Prestup rozvodov cez kamennú galériu obmedziť na minimum, pričom každé jedno prestupové miesto skoordinovať s obnovenou elektroinštaláciou kostola ( z rokov 2012-2013 – podklady poskytne Farnosť sv. Alžbety) a preukazne prerokovať s kvalifikovaným reštaurátorom pre kameň. Pre montáž rozvodov a svietidiel na galérii bude navrhnutý podrobný pracovný postup, ktorý zabezpečí, aby sa jestvujúci olovený plech v pochôdznom žľabe galérie, ako i jeho oprava špeciálnym náterom v rokoch 2012-2013 nepoškodili chôdzou či spadnutými nástrojmi -  návrh bude počítať s dočasným prekrytím žľabov mäkkými podložkami s pevnou vrchnou stranou. 
V prípade umiestnenia akýchkoľvek svietidiel a rozvodov na veži sv. Urbana, ktorá je vo vlastníctve Farnosti sv. Alžbety, budú pred ich osadením dodržané súvisiace podmienky rozhodnutia KPÚ o zámere komplexnej obnovy zn. KPUKE-2013/10091-2/43564/MT,JJ,GE zo dňa 04.07.2013, ktoré nadobudlo právoplatnosť 26.07.2013.  
•	Vzhľadom na zložité vlastnícke vzťahy k objektom v okolí Dómu, je potrebné  minimalizovať resp. vylúčiť umiestnenie svietidiel na strechách okolitých budov, ktoré nie sú vo vlastníctve Mesta Košice resp. Farnosti sv. Alžbety.
•	Do návrhu riešenia osvetlenia zahrnúť aj domodelovanie architektúry nedostavanej južnej veže (Matejovej) – pri  zvláštnych príležitostiach, s viacerými variáciami, nie ako súčasť stáleho osvetlenia.
•	Umiestnenie svietidiel už v rámci projektovej prípravy konzultovať s Krajským pamiatkovým úradom Košice, MMK referátom Útvar hlavného architekta mesta Košice a Rímskokatolíckou cirkvou, Farnosť sv. Alžbety Košice - Staré mesto.
2.6. Jasy na objekte navrhovať s ohľadom na zmerané činitele odrazu jednotlivých častí objektu (povinnosť projektanta) tak, aby vplyvom rôznych činiteľov odrazu nedochádzalo k príliš veľkej gradácii jasu na objekte. Na základe nameraných činiteľov odrazu navrhnúť osvetlenosť na jednotlivých častiach objektu tak, aby sa dosiahol priemerný jas 
 do 15 cd/m2
V prípade použitia stupňovitej regulácie jasu, navrhnúť osvetlenie objektu tak, aby sa dosiahli jasy 8, 12 a 15 cd/m2 . Preferuje sa však úplná a plynulá regulácia jasu na objekte.
Zabezpečiť rovnomernosť jasov na objekte minimálne 0,2.
2.7. Akcentačným osvetlením možno vyzdvihnúť najdôležitejšie časti Dómu: Severný portál, Západný portál, Južný portál, Žigmundova veža, Matejova, veža, Pamätník Františka II. Rákociho.
2.8. Je nutné vytvorenie takej osvetľovacej sústavy, ktorá bude umožňovať plynulú zmenu farby svetla (farebné osvetlenie). Toto sa bude zapínať iba v prípade zvláštnych príležitostí a sviatkov. 
2.9. Zhotoviteľ projektovej dokumentácie musí urobiť iluminačnú skúšku na farbu svetla a jasy za účasti zástupcov Mesta Košice (MMK referátu Útvar hlavného architekta a referátu dopravy), Krajského pamiatkového úradu a Rímskokatolíckej cirkvi, Farnosť sv. Alžbety Košice - Staré mesto.
2.10. Rušivé svetlo riešiť dôsledne s ohľadom na Vyhlášku č. 539 Ministerstva zdravotníctva Slovenskej republiky zo 16. augusta 2007 o podrobnostiach o limitných hodnotách optického žiarenia a požiadavkách na objektivizáciu optického žiarenia v životnom prostredí .  Súčasne je potrebné zobrať do úvahy STN EN 12 464 – 2.
2.11. Inštalačné vedenia navrhovať s použitím nekorodujúcich materiálov. Svietidlá vyberať s krytím IP65 a vyšším.
3. Na realizáciu osvetlenia (iluminácie) Dómu má verejný obstarávateľ k dispozícii cca 239 tis. eur vrátane DPH.

Literatúra:
1.	Vyhláška č. 539 Ministerstva zdravotníctva Slovenskej republiky zo 16. augusta 2007 o podrobnostiach o limitných hodnotách optického žiarenia a požiadavkách na objektivizáciu optického žiarenia v životnom prostredí 
2.	STN EN 12 464 – 2.  Osvetlenie pracovísk. Časť 2: Vonkajšie pracoviská
3.	http://sk.wikipedia.org/wiki/D%C3%B3m_sv%C3%A4tej_Al%C5%BEbety
4.	http://visitkosice.eu/sk/o-kosiciach/najkrajsie-pamiatky/dom-sv-alzbety
5.	http://katedrala.host.sk/
6.	http://www.kosice2013.sk/program/miesta/dom-sv-alzbety/